ANC-raadslid geskors oor uitskot-betoging | Maroela Media
Die ANC-raadslid Loyiso Nkohla is uit die party geskors ná sy betrokkenheid by betogings waartydens menslike uitskot gestort is.
Nkohla en Andile Lili, voormalige raadslid van die stad Kaapstad, is onder andere daarvan beskuldig dat hulle die ANC 'n onreg aangedoen het. Hulle het betogers aangemoedig om uitskot op die trappe van die Wes-Kaapse Wetgewer en by Kaapstad se Internasionale Lughawe te stort.
Nkohla is glo vroeër drie jaar lank uit die party geskors nadat hy 'n ANC-geleentheid, waartydens pres. Jacob Zuma 'n toespraak gelewer het, ontwrig het. "Hy het homself nie ná sy vorige skorsing rehabiliteer nie," het Faizel Moosa, voorsitter van die tugkomitee, gesê.
Lili se lidmaatskap is vir een jaar lank opgeskort op dieselfde aanklagte.
Volgens die tugkomitee het nie een van die respondente berou getoon oor hul aksies nie. "Hulle het onskuldig gepleit en gesê hulle het geen aanspreeklikheid teenoor enigiemand, veral nie die ANC, nie." Hulle het geweier om verskoning te vra.